En lidt for ivrig portør var skyld i, at en kræftsyg patient blev »beordret« ud af en elevator på Aalborg Universitetshospital, netop som Helle Thorning-Schmidt og Morten Østergaard skulle vises rundt. »Han er rigtig ked af situationen,« siger hospitalsdirektør.

Det nordjyske sygehus fik prominent besøg onsdag, da statsminister Helle Thorning-Schmidt og økonomi-minister Morten Østergaard lagde vejen forbi Aalborg Universitetshospital, men en sygeplejerske på kræftafdelingen var langt fra tilfreds med håndteringen af gæsternes besøg.

På Helle Thorning-Schmidts Facebook-side fortalte sygeplejersken onsdag aften, hvordan en dødssyg kræftpatient var blevet »beordret« ud af en elevator, fordi staben omkring de to politikere skulle bruge elevatoren.

»Hvilken opførsel er det over for meget syge borgere, og er det det rød blok står for?« spurgte hun i opslaget.

Aalborg Universitetshospital tager nu fat i den omtalte patient for at sige undskyld, fortæller hospitalsdirektør Jens Ole Skov til BT.

»Nu ved jeg ikke, hvordan patienten selv har oplevet situationen, men en sygeplejerske synes, at det er en fejlvurdering, og det må vi sige, at det er. Det ville dog gøre mig mere ondt, hvis det var patienten selv, som havde følt sig forulempet. Vi undersøger faktisk nu, om vi kan få en samtale med patienten, så vi kan få beklaget den her episode,« siger direktør Jens Ole Skov fra Aalborg Universitetshospital.

Under besøget viste hospitalsdirektøren selv rundt sammen med regionsformand Ulla Astman, regionsdirektør er Svend Særkjær samt sygeplejefaglig direktør Lisbeth Lagoni. Men i situationen er det en portør, som er placeret for at håndtere elevatoren, som begår fejlen.

»Vedkommende, der skulle sikre, at vi også kunne komme op, når vi kom hen til elevatoren, foretog den vurdering, at det var vigtigt at få sendt delegationen op. Jeg har snakket med ham, og han er selvfølgelig rigtig ked af, at han kom til at foretage den vurdering,« siger Jens Ole Skov og tilføjer:

»Men jeg har også sagt til ham, at jeg har stor forståelse for, at medarbejder forsøger at gøre, hvad han finder bedst i en presset situation«.

Hvordan var det en presset situation for jer?

»Det er jo stort opbud og mange mennesker, der trænger sig på for at komme til i et program, der gerne skal klappe, fordi det er travle personer, vi har med at gøre. Jeg var der ikke selv, fordi jeg tog trappen, så jeg oplevede det ikke selv, men set i bakspejlet, skulle vi have vurderet anderledes af, hvem der skulle have forret.«

Det omdiskuterede opslag, som sygeplejersken på onkologisk afdeling skrev onsdag på Helle Thorning Schmidts Facebook-side er i dag fjernet »af brugeren selv«, oplyser Socialdemokraterne på siden.

Hospitalsdirektøren afviser dog , at det er ledelsen, der har bedt den ansatte om at fjerne det.

»Jeg har hørt, at opslaget er taget af, men det er ikke ledelsen, der har taget initiativ til det.«

Men inden det skete, nåede opslaget også at skabe virak på hospitalet.

»Selvfølgelig har vi alle ytringsfrihed til at skrive, hvad vi vil, så længe man tager hensyn til patienterne. Men inden man farer til tasterne, er det altid en god idé at tælle til ti, fordi det er klart, at der er nogle kolleger, som i dag er berørte af, at de kom til at vurdere forkert i den konkrete sag - som heldigvis ikke har haft helbredsmæssige konsekvenser,« siger Jens Ole Skov fra Aalborg Universitet.

Skulle sygeplejersken have tænkt sig om, inden hun skrev det her opslag?

»Det tror jeg, at jeg ville have gjort. Det skal ikke tolkes, som at jeg forsøger at lægge bånd på nogen, men i den her sag bringer man jo også sine kolleger i spil.«

Sagen er ifølge hospitalsdirektøren en klar påmindelse om, at det er nu engang er patienterne, som kommer i første række.

»Tænk altid patienten først. Det er det, vi altid siger til vores ansatte, og det vi skal huske af det her.«

BT har været i kontakt med den sygeplejerske, som skrev opslaget. Hun ønsker ikke at uddybe sin oplevelse af besøget.

Helle Thorning-Schmidt svarede selv på kritikken på Facebook onsdag: